Салвадор

Салвадо́р, официална назва — Република Ел Салвадор,  — держава в Середной Америцѣ, погранична з Гондурасом на востоку и сѣверѣ, и Гватемалов на западѣ, на югу омывана Тихым океаном.

Салвадор — найменша и найгустѣйше заселена краина меджи сѣмома штатами Середной Америкы.Encyclopaedia Britannica.  

Землепис
В середной части Салвадора лежить вулканична высочина 600-700 м.н.м. з пасмом вулканох од Санта Ана (2381 м.н.м.) западѣ до Сан Мигель (2129 м.н.м.) на востоку, найактивнѣйшый з них вулкан Изалко (1885 м.н.м.). На убочах — дубовы и сосновы лѣсы. Клима тропична, рочны опады на высочинѣ 1500-2500 мм, в долинѣ рѣкы Лемпа — 600-700 мм.Трёшников А.Ф., с. 408. 

Найвысша точка Салвадора — верх Ел Питал,   Cerro El Pital (2730 м.н.м.), лежить на граници з Гондурасом.Cerro El Pital.

Суть озера, што ся вытворили в зоз затопленых кратерох, з них найвекше Илопанго   Lago De Ilopango плохов до 100 км2 мать туристичный и рекреачный вызнам.

Довжина поземной границѣ з Гватемалов 203 км, з Гондурасом 342 км,New World Encyclopedia. берегова линия 307 км.

Обывательство
Официалный язык — испанскый. Гро обывательства — Салвадоряне, котры суть испано-индианскыма метисами (96%), друга найвекша и найстарша група  Индиане.УСЭС, с. 123. Европане чинять около 1% обывательства.

Густота заселѣня 230 особ/км2. Варощане чинили 42% обывательства (1983), але наслѣдком недостатка землѣ и политикы индустриализации днесь е пропорция обернена, в самом лем Сан Салвадору жие третина обывательства.

Салвадор единый зоз штатох Середной Америкы не мать африцкой популации, хоть в столици суть Салвадоряне з африцкыма корѣнями. Католицкый Салвадор — една з трьох держав свѣта (з Чиле и Никарагуа), де аборт без жадной выимкы е поза законом.

Економика
Експортуе каву, бавовну, цукрову тростину. Главны торговы партнеры:  США, Германия, Япония. Главны приставы: Акахутла на востоку и Ла Уньон на западѣ. Пѣняжна единиця донедавна: колон.УСЭС 
Од року 2004 колон перестав ходити и салвадорсков валутов став ся америцкый долар. Подля информации салвадорского амбасадора в США, четвертина Салвадорян працуе в США, а дому одсылать грошѣ, еще таке, кедь не векше, число заробкуе в США нелегално.

Политично-административне зряджѣня
Штат подѣленый на 14 департаменты (число, куртанка, назва испанска и русинска):  1 AH Ahuachapán Агуачапан;
2 CA Cabañas Кабаньяс; 3 CH Chalatenango  Чалатенанго; 4 CU Cuscatlán Кускатлан; 5 LI La Libertad  Ла Либертад; 6 PA La Paz Ла Паз; 7 UN La Unión Ла Унион; 8 MO Morazán Моразан; 9 SM San Miguel Сан Мигел: 10 SS San Salvador Сан Салвадор; 11 SV San Vicente Сан Висенте; 12 SA  Санта Ана; 13 SO Sonsonate Сонсонате; 14 US Usulután Усулутан.

Урядный язык испанскый. На челѣ штату и влады стоить президент. Законодарный орган —еднокоморна Конштитучна асамблея.

Историчный вывой
Главны историчны добы Салвадора:
 1524-1821 — Салвадор под владов Испании
 1821-1838 — Салвадор входить в розличны федерации Середной Америкы
 1838 — независимый Салвадор
 1931-1944 — военна диктатура
 1944-1980 — влада военных
 1969 — фотбалова война з Гондурасом
 1980-1992 — партизанска война лѣвых сил зоз владов

Жерела и одказы
 Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
 Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3.  
 Світовый банк: ГДП держав світа подля ПНС в року 2016 (.pdf) 
 El Salvador. //Encyclopaedia Britannica. 
 El Salvador. //New World Encyclopedia. 
 Cerro El Pital. Ministerio de Turismo de la República de El Salvador. 2005. 

 Референции 

Катеґорія:Країны
Катеґорія:Державы Сіверной Америкы
Катеґорія:Середна Америка